Vergoeding vir onnie ná sy nie met punte wou knoei nieDie departement van onderwys moet ŉ voormalige wiskunde- en wetenskaponderwyseres aan die Hoërskool Kakamas vergoeding betaal nadat sy onregmatig deur die skoolhoof afgedank is omdat sy nie met sy seun se punte wou knoei om hom te laat slaag nie, het die vakbond Solidariteit Donderdag gesê. Die Raad op Arbeidsverhoudinge in die Onderwys (Ravo) het beslis dat die departement Arlene Nel vergoeding moet betaal. Nel is per SMS oor haar afdanking ingelig terwyl sy hoog swanger was. Moira-Marie Kloppers, woordvoerder van Solidariteit, sê die vakbond is verheug oor die uitspraak aangesien dit ŉ sterk boodskap stuur dat werkgewers wat hul werknemers vir eerlike optrede wil straf, nie geduld sal word nie. “Ons lid het reg opgetree deur te weier om die leerder se punte aan te pas. Ravo het beveel dat Nel vergoeding moet ontvang aangesien daar ŉ redelike verwagting geskep is dat haar kontrak hernu sou word. Weens die ernstige vertrouensbreuk wat tussen Nel en die skoolhoof ontstaan het, het Nel intussen besluit om nie haar loopbaan by die skool voort te sit nie. Ravo sê in sy bevinding dat die skoolhoof dit duidelik gemaak het dat hy Nel nie in die departement se diens wou gehad het nie omdat hy nie daarby sou baat nie.” Kloppers sê volgens Ravo is die leerders se welstand nie in ag geneem toe daar besluit is dat Nel se kontrak nie hernu sou word nie. “Daar is verder bevind dat die hoof vyandig geraak het teenoor Nel nadat sy geweier het om met sy seun se punte te knoei. Ravo het bevind dat die voorval wel ŉ impak gehad het op die feit dat Nel se kontrak met die skool nie hernu is nie en dat die besluit nie op grond van meriete geneem is nie maar weens die hoof se vendetta teen Nel.” Nel was sedert Januarie 2012 ŉ werknemer van die Hoërskool Kakamas waar sy wiskunde en wetenskap vir graad 10- tot 12-leerders aangebied het. Sy is in Januarie 2013, ná haar Desemberverlof, per SMS deur die skoolhoof ingelig dat haar dienste by die skool oorbodig is. Haar afdanking volg kort nadat die skoolhoof haar gevra het om sy graad 11-seun se punte vir lewenswetenskappe (biologie) aan te pas sodat hy kon slaag. Nel het geweier aangesien die seun heelwat minder as die minimum persentasie behaal het en onderwysers nie toegelaat word om leerders se punte na willekeur aan te pas nie. Die seun het boonop twee ander vakke ook nie geslaag nie.